Papersnake/gushiwen huggingface dataset:
沙塞子（席上送赵戒叔，时东南方扰）
周紫芝（宋代）

玉溪秋月浸寒波。忍持酒、重听骊歌。不堪对、绿阴飞阁，月下羞蛾。

夜深惊鹊转南柯。惨别意、无奈愁何。他年事、不须重问，转更愁多。
春游
元稹（唐代）

酒户年年减，山行渐渐难。欲终心懒慢，转恐兴阑散。

镜水波犹冷，稽峰雪尚残。不能辜物色，乍可怯春寒。

远目伤千里，新年思万端。无人知此意，闲凭小栏干。
于易水送人
骆宾王（唐代）

此地别燕丹，壮士发冲冠。
昔时人已没，今日水犹寒。
李监宅二首
杜甫（唐代）

尚觉王孙贵，豪家意颇浓。
屏开金孔雀，褥隐绣芙蓉。
且食双鱼美，谁看异味重。
门阑多喜色，女婿近乘龙。

华馆春风起，高城烟雾开。
杂花分户映，娇燕入帘回。
一见能倾座，虚怀只爱才。
盐车虽绊骥，名是汉廷来。
苍梧即事
谢孚（宋代）

近岸江声急，孤舟下杳冥。峡泉飞暴雨，滩石走群星。

水有潇湘色，猿同巴蜀听。令人思舜德，一望九疑青。
因斋戒进宫见路旁春耕者喜而有作 其二
弘历（清代）

平林布谷未催耕，亚垄来牟绿已萌。何用金吾呼警跸，劝农一幅画中行。
答宋都官游骊山见寄
刘敞（宋代）

华清宫殿映春晖，未醉三晡莫遽归。人事废兴犹可记，风光流转不相违。

歌临灞岸朱弦脆，走度章台汗马肥。自是秦川贵公子，城隅相望不能飞。
北岸渔歌
饶慇学（明代）

处处春台乐太和，渔人随地沐恩波。得鱼艇上欣移棹，沽酒江恩醉枕蓑。

沙鸟不惊天籁寂，水声滴破梦魂多。醉卧疏蓬明月在，却教齐唱太平歌。
母子吟
释文珦（宋代）

游子行远方，慈母在高堂。
砌有忘忧草，对之还断肠。
母心乃如斯，子心其可忘。
子心苟如母，足以感苍苍。
君不见汉蔡邕，晋王祥。
田父吟五首
叶茵（宋代）

老天应是念农夫，万顷黄云著地铺。
有谷未为儿女计，半偿私债半官租。
送泰山倪布山真人
王奕（元代）

赤松宗世远，岳地作神仙。
粲粲龟瞳碧，昂昂鹤骨坚。
五全皇极福，三受圣朝宣。
道德交前辈，声名在集贤。
送刘半千平阳簿
欧阳修（宋代）

岭梅归驿路迢迢，越鸟巢倾木半乔。
松径就荒聊应召，桂丛留半定相招。
家庭噪鹊争喧树，夜帐惊猿自拥条。
何处秋风催客鬓，青丝恐逐物华凋。
息暑岩
黄庭坚（宋代）

水墨古画山石屏，雷起龙蛇枯木藤。
石囊嵌空自宫室，六月卷簟来曲肱。
松风琴瑟心可写，水寒瓜李嚼明冰。
却登夏畦视耘耔，烘颜炙背栖苍蝇。
闻道九衢尘作雾，乌靴席帽如馈蒸。
归尝玉粒不敢饱，高车驷马何能乘。
清惠庙
刘克庄（宋代）

来访古祠宫，迢迢过水东。
一条溪不断，数里竹方通。
巫拜分馀胙，商行祷顺风。
妆楼空百尺，半仆夕阳中。
长芦遇顺风
王懋德（元代）

水声怒激春雷响，帆影轻随远雁飞。东望水云三百里，沙鸥待我钓鱼矶。
句
崔鶠（宋代）

西山横身映吴甸，意将万里倾衡霍。
山中杂咏
许必胜（宋代）

月至林木异，心空空远声。
草根幽响奏，小叶孤萤明。
静念既有在，久之无可名。
轻云自闲暇，坐久山风鸣。
微雨偶然过，清心相向生。
访唐令狐公墓
令狐寿域（宋代）

闻说水东寺，旧有丞相家。
小舟呼野渡，瘦马入梅花。
龛像威容古，岩镌岁月赊。
子孙今替落，相顾复咨嗟。
广陵
谈迁（清代）

南朝旧事一芜城，故国飘零百感生。
柳影天涯随去辇，杨花江上变浮萍。
远山依旧横新黛，断岸还看散冷萤。
今日广陵思往事，十年前亦号承平。
长相思
续雪谷（宋代）

心悠悠。恨悠悠。谁剪青山两点愁。笙寒燕子楼。

晓星稀。暮云飞。纤就回文不下机。花飞人未归。
赠日者
钱时（宋代）

世上痴儿爱官职，买山不作千金惜。
乌囊费尽铁鞋穿，近在方寸人不识。
公卿将相无时无，安得生贤为楷模。
嵩岳降神尼毓圣，此倘有地君其图。
送太易上人赴东洛
司空曙（唐代）

遥见登山处，青芜雪后春。云深岳庙火，寺宿洛阳人。

饵药将斋折，唯诗与道亲。凡经几回别，麈尾不离身。
春贴子词·皇帝阁六首
司马光（宋代）

肇履璿玑历，重飞缇室灰。
寒随土牛尽，暖应斗车回。
偈六十九首 其二十九
释道宁（宋代）

数日滂沱雨，今朝彷佛晴。烟云消散尽，天地廓然清。

檐前鹊噪，林里莺鸣。岭外牧童歌野径，江边渔父钓长鲸。

禅家高卧无馀事，渴饮饥飧贺大平。两彩一赛，凡圣齐收。

若作佛法商量，大似抱赃叫屈。
戏赠嗣誉二首坐 其二
李彭（宋代）

僧中君是玉花骢，气逸浑将入古风。欲向松窗翻妙语，愧无笔力到方融。
枕肱轩
释可湘（宋代）

全向放倒恣憨痴，肘臂分明曲向谁。
更要梦中重说梦，我无木枕可来推。
诉衷情
晁端礼（宋代）

金盆水冷又重煨。不肯傍妆台。从教髻鬟松慢，斜亸卷云钗。

莲步稳，黛眉开。后园回。手挼柳带，鬓插梅梢，探得春来。
咏梅五十首呈史尚书
释绍嵩（宋代）

梅出稽山世少双，月中疏影暗中香。
梦回仿佛三更后，卧见琼枝低压墙。
送真舍人帅江西八首
刘克庄（宋代）

舶客珠犀凑郡城，向来点涴几名卿。
海神亦叹公清德，少见归舟个样轻。
胡邦衡以集英殿修撰知漳州正人起废有识相贺诗以志喜
王十朋（宋代）

左右同时两舍人，莫年得郡偶为邻。泉山久著痴顽老，漳浦新除正直人。

热撰可能酬壮节，炎州聊复屈朱轮。拾遗补过须公辈，汲黯行归侍紫宸。
祝英台近 雪蝶
周青（清代）

月高寒，云掩敛，深夜独凝伫。历落晨星，窗影淡将曙。

北风又拂晴檐，乱琼飞坠，浑不是，拥炉心绪。

恨难诉。一任清漏通宵，凄凉对人语。消尽冰魂，空逐乱流去。

不知春到谁边，只留梅影，伴冷落，闲门深处。
孤屿亭
郑侠（宋代）

峰峦何迤逦，天际相依倚。
如何是孤屿，独立澄明裹。
大港即事次韵
蔡肇（宋代）

村落家家有酒沽，黄童白叟醉相扶。
恨无韩滉丹青手，更作丰年几幅图。
松江
俞桂（宋代）

香飘菡萏短篷中，水色山光一样同。
行止又非人所料，今年两度上垂虹。
寒食
郑刚中（宋代）

江乡时节逢寒食，花落未将春减色，
岭南能有几多花，寒食临之扫春迹。
花多花少非我事，春去春来亦堪惜。
柴门风雨小庭寒，无奈池塘烟草碧。
欲将诗句慰穷愁，眼中万象皆相识。
欣然应接已无暇，都为老来无笔力。
沔县谒武侯祠见铜石二琴
金朝觐（清代）

清越弹丝异，声流石与金。英灵无朽质，劳瘁尚鸣琴。

第宅留天府，山邱望沔阴。从来师相重，谨慎是传心。
苍玉峰
蒋之奇（宋代）

翠滴溪桥水冱澄，更深斜月映寒星。巉岩何代点头石，卧听高人夜读经。
秋物八咏
李钟问（清代）

轻尘静处暗闻香，遥指平原是故乡。曾托孤根依素女，分将修斧趁吴郎。

枝头空说金为粟，苑内频惊夜有霜。漫道山阿容我老，喜来花信梦初长。
送张遂州
梅尧臣（宋代）

华省名郎意若西，相如桥柱旧曾题。
已将符节为邦守，不畏关山入马蹄。
千里过秦看素滻，三年还蜀度青泥。
里门锦绶何为乐，外奉严君内阿{上弥下女}。
鹰攫鸟呈公相
唐之淳（明代）

海西黄鹰双翅团，绣帽锦韝霜日寒。忽然乘风张老拳，批杀鸱日松树端。

身轻势急飞复堕，日鬼无声鹰眼怒。愿公奋翼如此鹰，剪除日獍威凭陵，不击凡鸟誇多能。
閒居与沈修撰小酌写枯木竹石遂题
王绂（明代）

我本山泽臞，栖身伴樵渔。谬承翰墨选，布衣登石渠。

朝野孰云异，依然乐閒居。地位近清禁，事罕人迹疏。

遂令公宇中，乃若幽人庐。苔藓上阶砌，竹树罗前除。

匪惟宜壶觞，况兹有琴书。文会不待速，朝夕与之俱。

俯仰皆自适，此乐将焉如。
送原都御史安抚荆襄流民
张弼（明代）

重臣承诏下銮坡，荆楚流民属抚摩。草莽顿开新郡县，风尘不到旧山河。

竞耕弃土谋生足，始脱穷途感德多。应是瑰辞纪功德，高崖千尺为公磨。
东阳郭希吕山园十咏·石井
陈傅良（宋代）

鬵釜吾已溉，吾缨亦无尘。
窪石以潴之，恐有抱瓮人。
崇宁寺诗
王安中（宋代）

周郎同岁小一月，老气凛凛能摧锋。佛隐由来足高士，经纶正在阿堵中。

平生蓬藋一亩宫，颇与可人风味同。好在江南香火社，寄书会忆王墙东。
过颍阳山墅作
文彦博（宋代）

平生箕颍志，未免困名缰。赖此营山墅，频年至颍阳。

相邻紫云洞，不羡白莲庄。却愧耕夫问，归轩作底忙。
次韵和李长学士正月二十八日出郊见寄之作
宋祁（宋代）

雅俗传祠日，年华重宴辰。
初阳澹江雾，小雨破街尘。
客盖浮轻吹，斋刀儼后陈。
林芳催兔目，原色换龙鳞。
壤路歌声杂，褠倡舞疊新。
持杯遍酬客，惟欠眼中人。
赠薛宝臣疏梅冻雀图并以颂之
段克己（宋代）

玄冥司候，百卉俱衰。此花独秀，于江之眉。傲雪淩霜，冰清玉洁。

孤根盘石，冻柯浸月。意彼寒雀，婉娈相依。饮香啄蕊，生死不离。

岁暮贞心，粲粲清节。孰与荐延，移归金阙。凤鸟不至，恶木日滋。

穷通有命，舍是奚为。
梅州重建中和堂
刘克庄（宋代）

中和堂昔隳于火，今剪荒榛再落成。
博士尊师重演说，史君存古不更名。
渐摩伋学三风熄，流布褒诗五瘴清。
天子金声兼玉振，会徵褚大兴儿生。
次韵和崔象之寺丞西亭雨下
韩琦（宋代）

初暑轩窗覆翠阴，更宜飞雨濯尘襟。喜花添色自人意，为岁期丰独帝心。

馀润日随和气浃，好声时逐远风沉。郊原遍采农家议，一寸真如一寸金。
癸卯豫章贡闱酬赠教授张安叔
曾丰（宋代）

吾与子所居，相去二百里。
建昌吾之邻，其实同郡耳。
已久闻姓名，不专为科第。
论心虽所共，举足若相避。
只今缘檄来，车柄初各指。
去矣信所之，偶然集于此。
相闻始相逢，同调更同事。
谈谐出肺肝，议论到骨髓。
首遗垂盖篇，至以马班比。
爱我岂不深，恐非切磋意。
麻姑山气偏，土物半仙剂。
枸杞杂黄精，犹未穷厥美。
清淑之所钟，一代文章士。
翘翘南丰曾，挺挺江旴李。
岂独华江西，往往国之瑞。
谁共继此公，或者属吾子。
更倾胸次高，莫道华端是。
戊午七月自大梁东归感喟成诗用以自赠二首 其二
赵虹（清代）

问讯沧浪旧钓矶，樵兄渔弟共相依。眼看西北高楼远，心逐东南孔雀飞。

园吏好寻濠上乐，丈人已息汉阴机。浚郊不用弓旌辟，自署中吴老布衣。
颂古一百首 其十八
释智愚（宋代）

事到无心不苟欺，乌玄鹄白尚怀疑。自非亲见黄头老，争敢逢人泄漏伊。
送友人
石宝（明代）

肥累城外见花枝，东望长安日暮时。千里萋萋春草碧，不知何处记相思。
叶迎坡陆纡斋鲍咸吉诸君招集南庄探梅
张云锦（清代）

一棹荒寒路几经，殷勤梅信报园丁。人来浅水绿边汊，花问夕阳红处亭。

昔酒香仍消酩酊，春怀淡欲入空冥。试镫节后应前放，待折横枝向胆瓶。
玉蝴蝶·片片空中剪水
赵长卿（宋代）

片片空中剪水，巧妆春色，照耀江湖。渐觉花毯转柳，荚阵飞榆。江银杯、时时逐马。翻缟带、一一随车。遍帘隅。寒生冰箸，光剖明珠。

应须。浅斟低唱，毡垂红帐，兽爇金炉。更向高楼，纵观吟醉谢娘扶。静时闻、竹声岩谷，漫不见、禽影江湖。尽踌躇。歌阑宝玉，赋就相如。
山谷跋杨妃齿痛图谓多食侧生致动摇其左单
艾性夫（元代）

蜀帝化子规，啼血思还家。
玉环苦微疢，寄汝呼痛牙。
物类相殊或相托，悲鸣一夜梨花落。
三郎玉柙已成尘，半匕金罂谁和药。
紫驼翠釜不生兵，何与涪南新侧生。
人间极宠皆祸兆，莫把妖魂幻飞鸟。
平生误识安禄山，马嵬欲死先齿寒。
登巾子山
张梦兰（清代）

双峰崷崒依女墙，纤径崎岖通上方。旧拟来游今始到，溽暑全涤西风凉。

带山琳宇皆南向，矮垣横缭千年樟。稍前不浪舟尤稳，翠微高竦飞岚光。

翠筠旁偃石壁峻，杂以野花缘纪堂。随潮帆影拂槛过，岛屿萦回江天长。

西北群山来未已，横空旌旆时飞扬。城中万瓦鳞叠碧，郭外千畦云浮黄。

凭眺独立无人径，山僧见怪询行藏。我谓仆夫勿饶舌，迩来埋首随韩康。

归循旧途怕人识，左旋右折逾崇冈。却到平地重回望，离离塔影凌青苍。
除夜求屠苏
郑清之（宋代）

椒盘为计定春前，客裹那知岁籥迁。
行路间关穿履雪，薄官羞涩看囊钱。
愧无黄帝屠苏酒，试谒渊明种秫田。
令尹可人应拍手，从教满意作新年。
观瀑
钱维城（清代）

灵泉窦云根，飞洒自天半。初如匹练下，触石遂零乱。

飘萧恍雨匹，隐约冒菭藓。雾气幂虚亭，霏微著几案。

潭底无定珠，东西湿遥岸。客游凉素里，屡欲衣裳换。

失口讶垂虹，惊风忽中断。雷霆乍砰击，琴筑复疏散。

谁喷冰雪怀，高唱接云汉。太白今则遥，翘首再三叹。
次韵曾韵句游山
释德洪（宋代）

夫子谪仙隐于儒，仲连太白真其徒。栴檀林间法檀度，翰墨场中行秘书。

譬如山川有圭璧，光被草木蒙珷玞。又如羽毛有麟凤，瑞照百鸟藏鹗鼯。

玉堂金马未入手，公不自叹旁人吁。厌看朱门森画戟，暇日聊为山水娱。

下车褰衣却部曲，纵望林壑情忻愉。朱陵洞口见落石，引手匊云跳明珠。

诗成万象在掌握，磨琢无玷如瑾瑜。旁观十吏不驻足，一日万口传荆湖。

南山道人纷□□，摹写磬石烦丹朱。归来尽以录寄我，意句不尽情有无。

为公长哦立风槛，明月满轩时卷舒。吾闻骏马日千里，未遭剪拂随盐车。

嗟余驽钝世鄙笑，分甘垂耳同骡驴。世间安得支遁眼，画作嘶风神骏图。
绍熙庚戍十月偕赵仲宗舜和潘谦之曾鲁仲游九
黄榦（宋代）

行行益以远，惬此心期幽。
一径险复夷，千林密相樛。
回首天际山，矗面悬飞流。
银潢倚石壁，玉龙下山湫。
光摇日璀璨，势激水飕飕。
可望不可亲，神往形独留。
眷言桃枝山，久矣卜筑谋。
岂无一日閒，努力穷冥搜。
青林岩
杨蟠（宋代）

鸟外无行迹，寒林引薜萝。
山中僧已老，不信雪霜多。
感事
杨时（宋代）

虎士冰河侧，日闻刁斗惊。
气吞沙漠尽，风荡贼巢倾。
关塞长年戍，边尘几日清。
太平陈朽富，一旅百夫耕。
归次樊江
陆游（宋代）

芳草东西路，绿杨长短亭。
人生岂匏系，吾志本鸿冥。
征袖朝沾雨，归帆夜戴星。
长鱼幸能买，且复倒残瓶。
乘日
王安石（宋代）

乘日塞垣入，御风塘路归。
胡皆跃马去，雁却背人飞。
烟水吾乡似，家书驿使稀。
匆匆照颜色，恨不洗征衣。
归思
高蟾（唐代）

紫府归期断，芳洲别思迢。黄金作人世，只被岁寒消。
施衢州除浙西提刑以诗寄饯三首 其三
赵蕃（宋代）

我客怀玉山，有如梓与桑。地故隶江东，与衢盖邻疆。

自公剖符来，亦既阅雨霜。非惟衢人安，我民亦小康。

去年旱无收，闾里惊欲惶。匪藉衢粟输，乌能免流亡。

嗣闻被灾郡，诛赏率亦当。况于惠比境，于今见何尝。

事虽郁上闻，我民不公忘。
奉和圣制送张尚书巡边
源乾曜（唐代）

匈奴迩河朔，汉地须戎旅。天子择英才，朝端出监抚。

流星下阊阖，宝钺专公辅。礼物生光辉，宸章备恩诩。

有征视矛戟，制胜唯樽俎。彼美何壮哉，桓桓擅斯举。

声华振台阁，功德标文武。奉国知命轻，忘家以身许。

安人在勤恤，保大殚襟腑。此外无异言，同情报明主。
水调歌头（送竹隐知郢州）
戴复古（宋代）

雕鹗上云汉，虎豹守天关。一官游戏，笑向古郢试朱轓。天下封疆几郡，尽得公为太守，奉诏仰天宽。万物一吐气，千里贺平安。

雪楼高，三百尺，玉栏干。政成无事，时复把酒对江山。问讯莫愁安在，见说风流宋玉，犹有屋三间。请和阳春曲，留与世人看。
贻蜀五首。韦兵曹臧文
元稹（唐代）

处处侯门可曳裾，人人争事蜀尚书。摩天气直山曾拔，

澈底心清水共虚。鹏翼已翻君好去，乌头未变我何如。

殷勤为话深相感，不学冯谖待食鱼。
次韵李学士勾院海棠
陈襄（宋代）

幽芳宁贵俗人知，北省仙郎只自奇。
颜色定应西蜀品，馨香不自上林枝。
胭脂著雨深红日，葆发临风半白时。
几欲相从花下饮，许昌词藻愧难追。
琼台西路
高似孙（宋代）

一夜天台雨，青鞋蹋尽沙。
添将清瀑水，浊尽碧桃花。
涉涧锄生术，和云嚼野茶。
便无仙骨分，不敢更思家。
瑞龙吟
翁元龙（宋代）

清明近。还是递趱东风，做成花讯。芳时一刻千金，半晴半雨、酬春未准。

雁归尽。离字向人欲写，暗云难认。西园猛忆逢迎，翠纨障面，花间笑隐。

曲径池莲平砌，绛裙曾与，濯香湔粉。无奈燕幕莺帘，轻负娇俊。

青榆巷陌，蹋马红成寸。十年梦、秋千吊影，袜罗尘褪。

事往凭谁问。昼长病酒添新恨。烟冷斜阳紧。山黛远、曲曲阑干凭损。

柳丝万尺，不如轻鬓。
偈颂一百零九首
释可湘（宋代）

始见桃花李花，又见榴花藕花。
金色头陀，已归鸡足，
灵云老子，杳隔天涯。
安得风流出当家。
饮散
张纲（宋代）

懒性时难合，愁肠酒易醺。雨声窗外过，客语梦中闻。

借问安邦策，谁堪破贼群。可怜吾老矣，生意薄如云。
挽程孺人
刘克庄（宋代）

七诫尤纯备，三从总吉祥。
良人今绮季，美子古黄香。
花引归西竺，萱疑在北堂。
恨余彤管拙，哀诔不能扬。
题何养素马图
唐文凤（明代）

房星降精龙作胎，渥洼之水深如杯。夜飞霹雳电光紫，良驹已产真龙媒。

长鸣超群空冀北，下视众马皆驽骀。天生气质难委弃，万里入贡何年来。

圣恩已许充内厩，九重荡荡天门开。铁衔宝勒镂银汞，玉鞍丝辔妆玟瑰。

虽调德性闲两服，终逞逸气凌九垓。王良老去复谁御，伯乐往矣令人哀。

百年变化尚形迹，生绡寂寞烦松煤。求贤求骏同一理，千金买骨逢奇才。

燕昭致礼郭隗重，何人再筑黄金台。
减字木兰花
王观（宋代）

三皇五帝。古代英雄闲争气。勇猛韩彭。十大功劳空有名。

休谈人我。大限催煎如何亸。前酌觥舡。祝寿如同海月圆。
溆浦县邓梦授主簿惜日轩
曾几（宋代）

羲和鞭白驹，秋日凄已短。
向来晒书地，欲作炙背暖。
邓侯开西轩，枣下歌纂纂。
前山隐半规，怅望支手版。
我慵类天赋，身世两不管。
著鞭惭祖生，运甓谢陶侃。
铜壶一百刻，夜梦分去半。
午窗又为崇，长闭读书眼。
勉旃崇明德，己事不可缓。
作诗非为君，实自警疏懶。
岁晚出横门诗
庾信（南北朝）

年华改岁阴。
游客喜登临。
据鞍垂玉帖。
横腰带锦心。
冰弱浮桥没。
沙虚马迹深。
倚弓依石岸。
回床向柳阴。
智琼来劝酒。
文君过听琴。
明朝云雨散。
何处更相寻。
登海云楼怀萸湾清凉主人
达瑛（清代）

退院僧同岭上云，凌江小阁一炉薰。窥人鸥鹭当窗立，出寺钟鱼隔水闻。

仍有青山常我伴，纵无明月也思君。临风欲跨扬州鹤，海气微茫望不分。
九月一日与王季夷酌别为赋十六韵
张元干（宋代）

黄鹄抟秋风，一举辄万里。
飞鸣蓬蒿间，燕雀徒为尔。
王郎志凌云，英妙良可喜。
片言只字奇，採掇殊未已。
乐从长者游，论事亦亹亹。
知我中原时，早与大门齿。
流落天南端，相过不相鄙。
乃翁四男儿，君盖处其季。
家世贤弟兄，自立要如是。
古学傥有成，终身保无愧。
陋哉斗筲人，惟见目前利。
茲焉入三吴，索诗饯行李。
何补仆马饥，聊复慰深意。
可同洪乔书，尽付浙江水。
今夕灯烛凉，便当茱菊醉。
畏途重语离，瓶卧莫遽起。
同诸韩及孙曼叔晚游西湖三首
梅尧臣（宋代）

烁电未成雨，凉风先入衣。
青天忽开影，红日尚余晖。
蛱蝶作团起，蜻蜓相戴飞。
嘲谑不觉夕，跨马月中归。
喜雨
林希逸（宋代）

闽南为雨久嗟吁，守令焦劳已月馀。儿在蓝溪祈更苦，翁缘忧旱又忧渠。
蓦山溪（效樵歌体）
吴儆（宋代）

清晨早起，小阁遥山翠。颒面整冠巾，问寝罢、安排菽水。随家丰俭，不羡五侯鲭，软煮肉，熟炊粳，适意为甘旨。中庭散步，一盏云涛细。迤逦竹洲中，坐息与、行歌随意。逡巡酒熟，呼唤社中人，花下石，水边亭，醉便颓然睡。
夏日宴黉堂
佚名（宋代）

日初长。正园林换叶，瓜李飘香。帘外雨过，送一霎微凉。萍芜迳，曲凝珠颗，衬汀沙、细簇蜂房。被晚风轻颭，圆荷翻水，泼觉鸳鸯。
此景最难忘。趁芳樽泛蚁，筠簟铺湘。兰舟棹稳，倚何处垂杨。岂能文字成狂饮，更红裙、闲也何妨。任醉归明月，虾须帘筛，几线馀霜。
泛舟
刘攽（宋代）

野境寻不尽，幽欢良自如。犹疑梦为鸟，谁谓子非鱼。

岸树绿已合，渚蒲长且疏。逍遥此中意，何减漆园书。
送符别驾还郡
钱起（唐代）

骥足骎骎吴越关，屏星复与紫书还。已知从事元无事，城上愁看海上山。
观海
张侃（宋代）

孔圣道不行，乘桴浮于海。非子深寓言，诚欲警不逮。

我生游江深，舟汎听自在。有时月初生，满天云去叆。

今朝到海边，潮迟立可待。固知源脉长，下藏鱼龙队。

想见景晴明，间亦露光彩。因尔观自然，天地能主宰。
洛阳怀古
盛符升（明代）

风雨当年卜帝乡，士中还倚上游强。涧瀍合处开双阙，河洛分来会北邙。

何地南宫临逝水，谁家西苑带斜阳？山川不共兴亡异，天外嵩高对渺茫。
杂诗三首
罗公升（宋代）

形驱世鞅缚，妄灭天刑逃。
我身不失我，荣辱谁能操。
蔬肉等一恋，耕学两不高。
未应泉石癖，可笑州县劳。
秦人跨四海，不及源中桃。
但看逸名姓，已足贤萧曹。
农臣怨
元结（唐代）

农臣何所怨，乃欲干人主。
不识天地心，徒然怨风雨。
将论草木患，欲说昆虫苦。
巡回宫阙傍，其意无由吐。
一朝哭都市，泪尽归田亩。
谣颂若采之，此言当可取。
观申公山水
黄希旦（宋代）

申公山水老更狂，耽耽巨耳双瞳方。生涯秃笔数千管，欲与造化争毫芒。

长烟三素挂四壁，经营指点何安详。凝神净虑偶得意，一洒混沌开玄黄。

须臾三才及万类，迤逦笔下分低昂。水寒石瘦老木怪，蒹葭岸占天苍苍。

伊馀本是山间叟，对此直欲乘风翔。咫尺杳然数万里，直疑跳入壶中藏。
东山感秋词，次康步崖中翰题壁韵五首 其一
丘逢甲（清代）

痛哭秋风又一年，觚棱梦落练江天。拾遗冷作诸侯客，袍笏空山拜杜鹃。
远游
陆游（宋代）

远游行复岁华新，嬾学刘郎问大钧。
一点不蒙稽古力，十分合作卧云身。
苦寒与酒顿增价，小雨为梅先辟尘。
拟佩一壶江路去，花边醉堕白纶巾。
征妇怨 其二
薛雍（明代）

人与春鸿去，不与春鸿归。风沙关塞长，问谁寄征衣。

凄凄复凄凄，残灯守重帏。可怜空形影，魂已逐鸿飞。
送春词
王涯（唐代）

日日人空老，年年春更归。相欢在尊酒，不用惜花飞。
别眉山余都宪陛辞回南京二首 其一
黄镐（明代）

客舍萧萧行李轻，寒风远道送南征。离亭柳脆人初发，前路花残酒独倾。

济水迥添晴浪涌，淮山平接暮云横。交游三十年来好，渐老何堪故旧情。
出万杉
郭祥正（宋代）

禅庭欲别更迟迟，犹恋凉风洒客衣。无力便分青嶂住，满怀空带白云归。
复用前韵
胡铨（宋代）

放逐归来户已篷，梦魂时到浙江东。
心如止水偏陶月，身似虚舟但逐风。
云路自怜飞鸟倦，山盟谁与白鸥同。
管城本乏封侯骨，人道中书却不中。
江西美
周必大（宋代）

古人足礼义，情动形于言。四始虽不同，如委出一源。

朅从此道废，根浅枝叶烦。众作日以工，大本日以谖。

君欲继前修，要当养其原。第令思无邪，庶几三百篇。
积霖叹
汪学金（清代）

积雨决田坏官路，水深泥滑马不渡。湿衣及肤燎不得，主人号咷僮仆诉。

行人争羡居者安，谁知居者尤艰难。一年耔本逐流水，赤脚老农瞠目看。

来朝乾鹊噪檐树，行人欢喜摇鞭去。暮宿前村府帖来，淮南又报蝻如雨。
访田公不遇
石介（宋代）

主人何处去，门外草萋萋。
独犬睡不吠，幽禽闲自啼。
老猿偷果实，稚子弄锄犁。
日暮园林悄，春风吹药畦。
过张彦辅所居二首 其二
吕陶（宋代）

秀野垂杨数里青，夕阳犹占一峰晴。病来两耳如聋者，闻得岩泉㶁㶁声。
大雨中作
陆游（宋代）

北风撼山势岌岌，老夫倚杖檐前立，贪看白雨掠地风，飘洒不前衣尽湿。
当年入朝甫三十，十丈胡尘叩江急，属闻蜡弹遣檄书，亟坏布裳缝裤褶。
即今白发不可数，破屋颓垣窘风雨。
汝生汝死问者谁，人虽不问心自悲。
挽陈司直二首
刘克庄（宋代）

五朝际遇诸家少，四叶封崇一品荣。
不似莺花贵公子，宛然萤雪老书生。
交游绿野旧宾客，濡染沧洲贤父兄。
吾老埋辞失之约，馀哀翻入薤歌声。
唐多令
赵我佩（清代）

人去下帘钩。笙歌散画楼。掩窗纱、欲睡还休。细算年来多少事，算不了、是离愁。

浪迹比闲鸥。流光易白头。洗回肠、只是香瓯。借得酒兵攻垒块，攻不破、是糟丘。
十可行十颂
释清远（宋代）

问道趋师印自心，入门端的访知音。此生不踏曹溪路，到老将何越古今。
浪淘沙
白居易（唐代）

青草湖中万里程，
黄梅雨里一人行。
愁见滩头夜泊处，
风翻暗浪打船声。
登八里坌山远眺
周钟瑄（清代）

褰裳直踞千峰上，万里苍茫一色同。远目但馀天贴水，近闻惟色浪号风。

巨鳌有首低擎地，瘴雨无根直幔空。寂寞斗牛谁再犯，好将消息问严公。
送十二知军领郡澄江二首
吴潜（宋代）

老父如汝年，监州尚折旋。
后生何闻望，小郡亦藩宣。
申浦秋潮落，君山暮霭连。
菊时吾去此，访汝击群鲜。
登山亭
文同（宋代）

登临平楚外，徒倚夕阳间。
归鸟乱飞叶，暮云凝远山。
行知筋力倦，愁欲鬓毛斑。
坐久成搔首，疏慵好强颜。
酬陈集生偕谢起东黄元卿过集池亭
区怀瑞（明代）

北窗松下绝炎埃，况复凉飙万里来。仄径久愁红雨过，高轩重里碧云回。

清言不向摊书得，佳句宁劳刻烛催。为问旧紬芸阁者，何如此际共衔杯。
寄陈伯模
徐积（宋代）

腊月初四日，有人叩吾庐。言从江上来，手把鄱阳书。

发书见康强，细字盈数纸。仍说九雏中，两雏正飞起。
石佛
释了演（宋代）

积念有年瞻石佛，今朝一见绝疑猜。
都卢面目只如此，却道三生凿出来。
满江红（次子云弟韵）
郭应祥（宋代）

五十头颅，早已觉、飞腾景暮。愁眼看、蜂黄蝶粉，草烟花露。莫做阳台云雨梦，休怀渭北春天树。怅城＿、多少踏青人，红尘路。

怀古恨，凭书诉。倾国貌，障羞妒。记山阴陈迹，群贤星聚。对景裁诗真漫与，看花不饮成虚负。问落红、千点总随流，归何处。
司马温公挽诗五首 其三
孔武仲（宋代）

赐告恩稠叠，闻丧上震惊。秋原无喜色，夜雨有悲声。

世路嗟存没，公心达死生。蓬山预雠校，新见史书成。
舟中
陆游（宋代）

青枫湖上村，绿蓑舟中客。
云兴山叠见，海近地势坼。
悠然沧洲趣，宛与麈世隔。
虽云食不足，麤免婚嫁责。
渥丹未辞镜，衰白幸满帻。
明当鼓枻行，放浪穷七泽。
刘正之宜楼四章
黄榦（宋代）

屏山重回首，日暮起长思。
鸿雁来翩翩，共赋棠棣诗。
善哉行
任元祥（明代）

人生太难，车摧马烦。今日相对，皆当尽欢。泛舟五湖，风波万端。

上山采薇，虎视眈眈。身受国恩，披发佯狂。愧无豫让，以报赵襄。

密雪闭门，饥寒苦侵。妻子相对，难与论心。悲歌慷慨，惟有友朋。

月落乌啼，旭日方升。
在陈旦解酲共哭顾舍人诗
江总（南北朝）

独酌一樽酒。
高咏七哀诗。
何言蒿里别。
非复竹林期。
阶荒郑公草。
户閴董生帷。
人随暮槿落。
客共晚莺悲。
年髪两如此。
伤心讵几时。
信国鲁夫人挽诗二首
陈元晋（宋代）

讵有陈平解久贫，如看眉案久如宾。
从夫荣荷西清橐，随祖恪如南涧苹。
玉树庭前双使节，金花天上九恩纶。
绣衣彩服今非昔，忍见堂萱雪后春。
杨白花
柳宗元（唐代）

杨白花，风吹渡江水。
坐令宫树无颜色，摇荡春光千万里。
茫茫晓日下长秋，哀歌未断城鸦起。
崔十六少府摄伊阳，以诗及书见投，因酬三十韵
韩愈（唐代）

崔君初来时，相识颇未惯。但闻赤县尉，不比博士慢。

赁屋得连墙，往来忻莫间。我时亦新居，触事苦难办。

蔬飧要同吃，破袄请来绽。谓言安堵后，贷借更何患。

不知孤遗多，举族仰薄宦。有时未朝餐，得米日已晏。

隔墙闻讙呼，众口极鹅雁。前计顿乖张，居然见真赝。

娇儿好眉眼，袴脚冻两骭.捧书随诸兄，累累两角丱.

冬惟茹寒齑，秋始识瓜瓣。问之不言饥，饫若厌刍豢。

才名三十年，久合居给谏。白头趋走里，闭口绝谤讪。

府公旧同袍，拔擢宰山涧。寄诗杂诙俳，有类说鹏鷃.

上言酒味酸，冬衣竟未擐。下言人吏稀，惟足彪与虥。

又言致猪鹿，此语乃善幻。三年国子师，肠肚习藜苋。

况住洛之涯，鲂鳟可罩汕。肯效屠门嚼，久嫌弋者篡。

谋拙日焦拳，活计似锄刬.男寒涩诗书，妻瘦剩腰襻。

为官不事职，厥罪在欺谩。行当自劾去，渔钓老葭薍.

岁穷寒气骄，冰雪滑磴栈。音问难屡通，何由觌清盼。
兴元府
汪元量（宋代）

秋风吹我入兴元，不马荒邮倚竹门。
诗句未成云渡水，酒杯方举月临轩。
山川寂寞非常态，市井萧条似破村。
官吏不仁多酷虐，逃民饿死弃儿孙。
及第东归将赴调寄李成季
晁补之（宋代）

先辈观涛沧海口，长啸横槎拂牛斗。
野人醉着梦游天，九门历牛惊复还。
嘈嘈广乐犹盈耳，出门依旧重人间。
不知先辈今何往，仙标玉骨天应赏。
千里东归暮景清，桑麻暗地日衔城。
黄金宫阙初回望，青草恩袍偶自荣。
归来澣濯亲甘旨，却叹京尘误游子。
家人饭黍慰辛勤，邻媪壶浆佐欢喜。
君不见冯驩一剑星阑干，短歌慷慨不堪弹。
男儿得意贵颖脱，功名有分劳跻攀。
折腰正为五斗米，得饱约君寻故山。
和得故人书
张耒（宋代）

来书才一纸，离别意何长。
应为相思苦，还能细作行。
水浮新恨阔，花想旧容芳。
欲问人何处，青楼在帝乡。
边愁 其一
吕本中（宋代）

胡人吹短笛，一半是离声。想得南飞鸟，云间亦厌听。
丙戌元日二首
方回（元代）

歙山严濑寄荆扉，想见同时雪正飞。
柳动梅残惊岁换，儿寒女正望予归。
百年偏许诗名在，双鬓能知世事非。
社友踏泥肯相顾，酒钱更欲典春衣。
挽宁宗皇帝词二首
曹彦约（宋代）

百六消氛雾，东南立际蟠。
统传三圣后，枕尊百年安。
不识游畋乐，深知稼穑难。
何人青史上，敢作汉唐看。
醉后
刘商（唐代）

春草秋风老此身，一瓢长醉任家贫。

醒来还爱浮萍草，漂寄官河不属人。
和夹谷佥事题钓台十首 其二
何梦桂（宋代）

当年江上一竿青，老尽羊裘两鬓星。往事成尘遗迹在，石痕齿齿水泠泠。
橘林居士题载溪馆壁
吕南公（宋代）

云冻月笼影，风生水涩寒。故人真似雪，何必到门阑。
白莲草亭前盆池所出也惯见红华忽遇此本孤高淡素有足爱者众皆以比妇人而予独以拟颜子云
郑刚中（宋代）

鲛人织绡已奇诡，轻梭引丝不濡水。何为玉人雕琢玉，亦在濡濡水泉底。

截肪磨玷既成花，盖以青铜耸而起。体色当从太虚来，五采世间俱一洗。

似云嫦娥醉步跌，误堕污渠出清泚。又疑骊山妃子泉，老藕拔根浮到此。

斯言谩诞何足稽，况乃穷乡宁有是。我闻贤者在泥涂，其涅不缁岂无以。

外观不逐纷华迁，虚室常随吉祥止。心斋自厌荤酒肥，坐忘尽黜青黄美。

薰然蓄积为德馨，表里绝尘无与比。黄昏陋巷风雨寒，细看岂非颜氏子。
句
陈舜弼（宋代）

忧贫仍闵雨。
出承天院候客
李复（宋代）

晓动人语喧，门开探骑发。
冠盖相后先，烟尘互明灭。
出城寒寺静，苍松带余雪。
驱马傍前庑，投鞭坐僧榻。
畏风依蒲团，拥裘学趺结。
曈曨晓日升，逶迤旆成列。
到官今年五，踽踽几持谒。
执板手有痕，脱冠顶无发。
将迎迹愈多，应接面常热。
野性素旷荡，人事苦羁绁。
久愿整归驾，渡汾寻旧辙。
躬耕望云岑，筑室俯清潏。
赠新会梁卓如孝廉七首 其七
夏曾佑（清代）

阎浮世界生龙象，奋迅凭淩势本雄。下视苍苍应一笑，人天何限可怜虫。
次韵刘常甫见赠二首
陈造（宋代）

重来触目总宜诗，颇费行吟与坐思。
旧友相过有嘉惠，满篇更喜胜前时。
连朝把玩惊飞动，万象低摧受控时。
尘翳玉笙嗟耳冷，何人度曲颤鸾篦。
游无为寺
李流谦（宋代）

导师生何年，人犹记此日。
香火缁俗会，风雨神鬼集。
我来恰秋深，迥迥原野阔。
群山势愈壮，老木气不折。
拄筇踏危磴，小憩马与仆。
屡休才及门，到寺已曛黑。
车从如沸羹，无地可插脚。
阇黎揖客坐，意象颇猝猝。
{拖扌换弓}担得禅房，持钵叩香积。
倒床不复醒，梦与仙梵接。
明朝没阶趋，燎香望玉色。
丐福吾未能，修敬敢不肃。
是身如芭蕉，危脆不坚实。
绿发俄素丝，赭颜倏枯腊。
百年已长久，大抵俱化易。
稽首不动尊，向来何证得。
衲衣坐蒙头，万古一交睫。
傥非定慧力，枯骨已瓦砾。
物物具兹妙，抱宝诉空乏。
伐柯则不远，内照无别法。
一钵寄空岩，定当掷此帻。
送王左丞五绝
蔡肇（宋代）

德星行斗牛，人物东西夥。
太史告占书，发春朝玉座。
罗敷歌（采桑子·五之二）
贺铸（宋代）

河阳官罢文园病，触绪萧然。犀尘流连。喜见清蟾似旧圆。

人生聚散浮云似，回首明年。何处尊前。怅望星河共一天。
保塞教授同年丁仲勤广寄示和少逸十诗某辄寄之更不理彭意无复次第 其四
王安中（宋代）

旧闻千岁辽东鹤，塞上翩翩忽见过。我有云间化凫舄，追随不用着人多。
道傍老妇
李时勉（明代）

道傍老妇七十馀，眼中流泪口中呼。丁男征戍无生计，妇姑开荒种田地。

东邻西舍惜犁牛，朝朝辛苦在田头。种成禾黍连山谷，秋来望收未曾熟。

今朝军马忽过来，践食无馀真可哀。但使官军却彊敌，免得丁男守烽堠。

今年饥苦何足怜，明年无事多种田。一年耕有三年足，更得眼前见骨肉。
次韵王功达见寄
许景衡（宋代）

乌府参风宪，鲰生负德音。投閒虽白首，体国尚丹心。

天上浮云散，江边秋色深。第知歌击壤，宁复赋愁霖。
颂古三十首 其十六
释怀深（宋代）

一条官路坦然平，无限游人取次行。莫谓地平无险处，须知平地有深坑。
后凯歌词九首 其一 奇兵
耶律铸（宋代）

一旅奇兵出禁宸，略时弹压定惊尘。萧条万里无遗寇，信道天家又得人。
偶书
吴融（唐代）

青牛关畔寄孤村，山当屏风石当门。芳树绿阴连蔽芾，

长河飞当接昆仑。苔田绿后蛙争聚，麦垄黄时雀更喧。

只此无心便无事，避人何必武陵源。
诗逢
韩淲（宋代）

诗逢恶境无一字，酒为可人须百杯。醉眼却愁天地窄，颓龄肯百岁华催。

秋生远树吹红叶，雨过空庭满绿苔。饮罢从教黄鹄举，吟边宜看白鸥来。
人日约李提刑李参政登蟆颐马上醉书
魏了翁（宋代）

只从元日到人日，便觉新年胜故年。
买酒买符酬旧社，宜蚕宜麦祝新田。
般添和气开花柳，嗺送韶华入管弦。
我本田间饭牛者，偶来解后亦犁然。
游道岩观有引
邓希恕（宋代）

石敲新火煮云腴，细讲濂溪太极图。
此去不知千载后，有人来讲此图无。
闲居杂兴十首
薛嵎（宋代）

昔日黄金屋，十年荆棘林，
浮生真亦假，世事古犹今。
电隙无留景，云泉属自心。
纷纷蜗角里，朝暮几升沈。
于潜僧绿筠轩
苏轼（宋代）

可使食无肉，不可使居无竹。
无肉令人瘦，无竹令人俗。
人瘦尚可肥，士俗不可医。
旁人笑此言，似高还似痴。
若对此君仍大嚼，世间那有扬州鹤。
颂古一○一首
释子淳（宋代）

从来父子不相离，石女何劳更问伊。
昨夜寒岩无影木，白云深处露横枝。
悼杨公缊二首 其一
刘攽（宋代）

得君虽恨晚，白发幸前期。分手遂陈迹，晤言成独悲。

隙驹得未久，风烛不胜危。讵有修文选，高天可易知。
青青河畔草
王士熙（元代）

青青河畔草，江上春来早。春来不见人，思君千里道。

千里君当不，夙昔奉容颜。青楼独居妾，含情山上山。

白雁归塞北，一行千万忆。团团月出云，却使妾见君。
好事近（青阳道中见梅花。是日微风，花已有落者）
周紫芝（宋代）

江路绕青山，山翠扑衣轻湿。谁酿晚来云意，做一天愁色。

竹溪酿度尽篮舆，疏梅暗香入。何处最关心事，恨落梅风急。
恩诏赐复冠带县大夫雨中携酒赐贺赋此呈谢 其四
张萱（明代）

安得驹维谷，从他貉聚丘。逢场聊作戏，破甑昔回头。

且作烟霞主，还同麋鹿游。乐饥歌泌水，此外更何求。
明叔惠洛中花走笔为谢
韩维（宋代）

弱枝秾艳逐归轮，装出雕盘露色新。满酌酒卮聊自庆，一年齐见两邦春。
闻刘一敦擢监察御史
王恭（明代）

几年游璧水，一旦候金扉。敕赐骑骢马，人看著锦衣。

天连枫陛晓，霜借柏台威。此际如相忆，毋令尺素稀。
洛阳春吟
邵雍（宋代）

十日好花都去尽，可怜青帝用功深。
游人莫便无凭据，未必红芳胜绿阴。
示儿定孙二绝
陈淳（宋代）

童蒙发轫最初时，庸圣分歧谨近之。
凡百小儿嬉戏事，汝皆鄙俚不须为。
吊蝶
张至龙（宋代）

数日偎红翅力慵，化成长梦别春风。却怜蚁为埋香玉，舁入残花土穴中。
登梁山县亭
晁公溯（宋代）

举觞自起劝西风，吹尽千林木叶红。
遮断前山浑不见，恐妨极目送飞鸿。
贤者之孝二百四十首·蔡顺
林同（宋代）

贼疑拾葚异，母怪弃薪还。
雷震辄圜冢，火飞因伏棺。
吊栖白上人
张乔（唐代）

今古遰相送，几时无逝波。篇章名不朽，寂灭理如何。

内殿留真影，闲房落贝多。从兹高塔寺，惆怅懒经过。
读医士王立方瘦老子传求歌赋此
谢常（明代）

瘦老子，吴门生，双瞳碧焰骨有棱，形臞力弱须杖行。
草堂卧病留不得，声名早动金门客。
走书远至阖闾城，起蹑芒屦强匍匐。
春风放舟东海边，相知喜遇王侯贤。
闻言太液间弱水，乃云自致非由天。
当年挟书跻华岳，八尺青藜手中幄。
穷探极讨竟忘疲，肌骨秋清宛如鹤。
有时醉梦罗浮村，冷香细和明月吞。
绿么啼春呼不醒，翛然化作梅花魂。
后来寻师江海外，扣舷足踏金鳌背。
神枝采得赋归来，铁舟机触鲸牙碎。
生平非慕贾浪仙，苦吟寂寞空逃禅。
前呵不识京尹至，骑驴高耸双吟肩。
又不学东家沈郎愁万斛，老大为官恨羁束。
带围频减不胜衣，吟腰瘦得无纤肉。
侯闻此语惊且怜，异方岂惜千金传。
试清泉煮石火，伫看健步如飞鸢。
归来著书修药裹，竹房闲把秋云锁。
相逢湖曲看青山，恍若杜陵游饭颗。
君才君名何太奇，此生不愧贤侯知。
净观著传三叹息，绝怜我辈空肥痴。
海上岁朝作
王逢年（明代）

落魄平生误计然，春归无恙杖藜边。
梅花雪坞留残腊，泽国砧声带旧年。
沧海鱼丽空战舰，乌衣燕子过烽烟。
五陵冠佩追趋日，野老如持汉节偏。
酬赠王益舜良殿丞
梅挚（宋代）

风度幽间识宇高，暂分明寄握牛刀。
贾生学赡思仪汉，李白才牛合继骚。
步武即看峨豸角，对扬几见掷麟毫。
琴斋颁罢吟魂远，时梦钧天醉碧桃。
闻叟
释了惠（宋代）

不是耳从声畔去，亦非声向耳边来。
新罗国裹打斋鼓，老汉钵盂齐展开。
挽潘德夫左司
孙应时（宋代）

综理何精密，胸中故坦然。
爱民真为国，事世不欺天。
霜气星台表，春风竹马前。
湘江尽南海，遗绩尚千年。
故参政李公挽诗三首
王十朋（宋代）

一代高明学，三朝骨鲠臣。淮南惮长孺，楚国忌灵均。

死尚忧王室，生宁问大钧。姜山同岘首，千古泪行人。
秋中暑退赠乐天
刘禹锡（唐代）

暑服宜秋著，清琴入夜弹。人情皆向菊，风意欲摧兰。

岁稔贫心泰，天凉病体安。相逢取次第，却甚少年欢。
村西杏花二首
司空图（唐代）

薄腻力偏羸，看看怆别时。东风狂不惜，西子病难医。

肌细分红脉，香浓破紫苞。无因留得玩，争忍折来抛。
西江月
曾觌（宋代）

桂苑旋生凉思，银河左界秋高。纤尘不动湛清霄。皓月照人偏好。

诗为情多却减，酒因愁里难销。一声羌管梦魂劳。可惜风光虚老。
剑化为龙
张聿（唐代）

古剑诚难屈，精明有所从。沉埋方出狱，合会却成龙。

牛斗光初歇，蜿蜒气渐浓。云涛透百丈，水府跃千重。

拖尾迷莲锷，张鳞露锦容。至今沙岸下，谁得睹玄踪。
送宗伯乔白岩序
王守仁（明代）

大宗伯白岩乔先生将之南都，过阳明子而论学。

阳明子曰：“学贵专。”先生曰：“然。予少而好弈，食忘味，寝忘寐，目无改观，耳无改听，盖一年而诎乡之人，三年而国中莫有予当者，学贵专哉！”阳明子曰：“学贵精”。先生曰：“然。予长而好文词，字字而求焉，句句而鸠焉。研众史，核百氏，盖始而希迹于宋唐，终焉浸入于汉魏，学贵精哉！”阳明子曰：“学贵正”。先生曰：“然。予中年而好圣贤之道，弈吾悔焉，文词吾愧焉，吾无所容心矣，子以为奚若？”阳明子曰：“可哉！学弈则谓之学，学文则谓之学，学道则谓之学，然而其归远也。道，大路也，外是荆棘之蹊，鲜克达矣。是故专于道，斯谓之专；精于道，斯谓之精。专于弈而不专于道，其专溺也；精于文词而不精于道，其精僻也。夫道广矣大矣，文词技能于是乎出，而以文词技能为者，去道远矣。是故非专则不能以精，非精则不能以明，非明则不能以诚，故曰‘惟精惟一’。精，精也；专，一也。精则明矣，明则诚矣，是故明，精之为也；诚，一之基也。一，天下之大本也；精，天下之大用也。知天地之化育，而况于文词技能之末乎？”先生曰：“然哉！予将终身焉，而悔其晚也。”阳明子曰：“岂易哉？公卿之不讲学也久矣。昔者卫武公年九十而犹诏于国人曰：‘毋以老耄而弃予。’先生之年半于武公，而功可倍之也，先生其不愧于武公哉！某也敢忘国士之交警？”
周处读书台
杜诏（清代）

台废尚遗址，荒荒宿草中。在朝能独立，致命见孤忠。

始信读书效，因高力战功。斩蛟与射虎，未足号英雄。
泪
梅尧臣（宋代）

平生眼中血，日夜自涓涓。
泻出愁肠苦，深於浸沸泉。
红颜将洗尽，白发亦根连。
此恨古皆有，不须愚与贤。
亲旧见过多见贺强健戏作此篇
陆游（宋代）

偶向人间脱骇机，玉池中夜自生肥。
据鞍马援虽堪笑，强饭廉颇亦未非。
道貌安能希睟盎？世缘但可付猗违。
它年不死君须记，曾在天津看落晖。
和晏相公青城
宋祁（宋代）

连天华帟竦南端，画角吟龙叠鼓喧。
按曲已休雕辇入，五营斜日亚旗竿。
白蘋红蓼扁舟
弘历（清代）

延楼横俯芳洲，坐玩风行水流。妙趣明湖曾见，白蘋红蓼扁舟。
早朝
司空图（唐代）

白日新年好，青春上国多。街平双阙近，尘起五云和。
水调歌头（寿丘提刑）
方岳（宋代）

甓社有明月，夜半吐光寒。淮南草木飞动，秀出斗牛间。自有秦沙以后，试问少游而下，谁卷入毫端。补衮仲山甫，冰雪照云寰。

霄汉近，绣衣去，锦衣还。江南且为梅醉，莫道岁将阑。三百六旬欲换，五百岁终才始，日月两循环。酌彼金错落，浇此碧琅玕。
薄暮
包世臣（清代）

春风薄暮起，习习开罗衣。明月云间来，皎皎窥空帷。

感此不成寐，徘徊阶露滋。坐惜夭桃花，努力修荣姿。

佳人在远道，薄采将何时。愿因北风鸿，寄君迟暮思。
悼亡三首 其三
谢薖（宋代）

去作三泉隔，来归二载馀。临风还念汝，伤女更怜渠。

憔悴衣围减，漂零鬓发疏。吾今多病久，谁付茂陵书。
闻学和仲兄殁于伏羌不得消息
顾飏宪（清代）

传闻偏不误，肠断脊令原。正是情怀恶，那堪风雨昏。

连宵惊人梦，何日返羁魂。天意殊茫昧，凭谁对榻论。
荷叶杯 其五 顾太尉夐
俞彦（明代）

兀地心头似火。愁坐。此后不思郎。思郎空自断人肠。

伤摩伤。伤摩伤。
和秦寿之春晚偶成八绝
王之道（宋代）

照眼酴醿正及时，鞓红相映似相知。
天公应也怜芳意，一灵轻风宿雾披。
女人
唐寅（明代）

这个女人不是人，九天仙女下凡尘。
养个儿子会做贼，偷得蟠桃供母亲。
杂句 其十
庞蕴（唐代）

阿难贝多叶，持来数千劫。匕宝藏中付迦叶，分为十二部，析作三乘法。
热泉
释今无（明代）

车歇泉声热，岩开暑气多。三春看若此，九夏复如何。

绕浪花根苦，寒流北涧和。征尘或一洗，令尔想山阿。
探春令
赵长卿（宋代）

龟纱隔雾，绣帘钩月，那时曾见。照影儿、觑了千回百转。素艳明於练。

柔肠堆满相思愿。更重看几遍。是天然不用，施朱栊翠，羞损桃花面。
送卢拾遗归华山
徐夤（唐代）

紫殿谏多防佞口，清秋假满别明君。惟忧急诏归青琐，

不得经明卧白云。千载茯苓携鹤劚，一峰仙掌与僧分。

门前旧客期相荐，犹望飞书及主文。
自广西归上饶阅所藏书
曾几（宋代）

久矣山人去，怀哉屋壁藏。
侵陵阅梅雨，调护乏芸香。
次第繙经集，呼儿理在亡。
乞归全为此，何爱橐中装。
蓦山溪·重黎默运
佚名（宋代）

重黎默运，可意萦人处。清楚玉蕤仙，独幽栖、村溪月坞。冰腮露鬓，佳致在西湖，月出早，雪消迟，立马红墙序。寒梢微萼，点点蝇头许。欲露小檀心，似生怕、施朱红紫。返魂香细，堪吊独醒人，临泽国，袭清风，且咏离骚句。
吴江太湖笠泽虹桥诗
陈植（宋代）

脍忆鲈鱼秋正肥，当年惟见季鹰归。
沧波此处堪垂钓，当代无人肯拂衣。
送房明府罢长宁令湖州客舍
李嘉祐（唐代）

君为万里宰，恩及五湖人。未满先求退，归闲不厌贫。

远峰晴更近，残柳雨还新。要自趋丹陛，明年鸡树亲。
和罗贞仁达见寄
郭钰（元代）

纷纷世事何为者，杀气腾空龙战野。万国疮痍未得瘳，十年奔走终无暇。

痛哭呼天昼杳冥，泪痕血点布袍腥。愁霜逐日催人老，厉阶在昔知谁生。

忆昨先皇振天怒，尽四海外遵王度。官曹裘马连青云，父老讴歌足春雨。

我自甘为樗散材，石田山下锄蒿莱。骨相判知无肉食，对客长笑心悠哉。

先生未肯老丘壑，云海苍龙奋头角。碧桃红杏皇州春，缘谁竟负看花约。

空谷著书追昔贤，文章落手人间传。长风吹云出山去，使我不见心悬悬。

出处情知各有志，故旧何人共心事。离别中年自不堪，芳草閒愁满人世。

海波几许成桑田，麻姑消息鱼沉渊。小山桂树秋风老，待君归去知何年。
宿清溪主人
李白（唐代）

夜到清溪宿，主人碧岩里。
檐楹挂星斗，枕席响风水。
月落西山时，啾啾夜猿起。
张季海园梅
冯去非（宋代）

到眼春流急，当桥梅影斜。
怕闻连夜雨，为爱隔年花。
寺古名多误，邻新酒少赊。
如何双屐齿，太半白鸥沙。
明妃曲
孟洋（明代）

朝辞凤城阙，暮出雁门关。汉音闻渐少，胡语辨应难。

玉筋军中落，琵琶马上弹。宫闱閒冶态，遮莫外人看。
长门赋并序
司马相如（两汉）

孝武皇帝陈皇后，时得幸，颇妒。别在长门宫，愁闷悲思。闻蜀郡成都司马相如天下工为文，奉黄金百斤，为相如、文君取酒，因于解悲愁之辞。而相如为文以悟主上，陈皇后复得亲幸。其辞曰：

夫何一佳人兮，步逍遥以自虞。魂逾佚而不反兮，形枯槁而独居。言我朝往而暮来兮，饮食乐而忘人。心慊移而不省故兮，交得意而相亲。

伊予志之慢愚兮，怀贞悫之懽心。愿赐问而自进兮，得尚君之玉音。奉虚言而望诚兮，期城南之离宫。修薄具而自设兮，君曾不肯乎幸临。廓独潜而专精兮，天漂漂而疾风。登兰台而遥望兮，神怳怳而外淫。浮云郁而四塞兮，天窈窈而昼阴。雷殷殷而响起兮，声象君之车音。飘风回而起闺兮，举帷幄之襜襜。桂树交而相纷兮，芳酷烈之訚訚。孔雀集而相存兮，玄猨啸而长吟。翡翠胁翼而来萃兮，鸾凤翔而北南。

心凭噫而不舒兮，邪气壮而攻中。下兰台而周览兮，步从容于深宫。正殿块以造天兮，郁并起而穹崇。间徙倚于东厢兮，观夫靡靡而无穷。挤玉户以撼金铺兮，声噌吰而似钟音。

刻木兰以为榱兮，饰文杏以为梁。罗丰茸之游树兮，离楼梧而相撑。施瑰木之欂栌兮，委参差以槺梁。时仿佛以物类兮，象积石之将将。五色炫以相曜兮，烂耀耀而成光。致错石之瓴甓兮，象瑇瑁之文章。张罗绮之幔帷兮，垂楚组之连纲。

抚柱楣以从容兮，览曲台之央央。白鹤噭以哀号兮，孤雌跱于枯杨。日黄昏而望绝兮，怅独托于空堂。悬明月以自照兮，徂清夜于洞房。援雅琴以变调兮，奏愁思之不可长。案流徵以却转兮，声幼妙而复扬。贯历览其中操兮，意慷慨而自卬。左右悲而垂泪兮，涕流离而从横。舒息悒而增欷兮，蹝履起而彷徨。揄长袂以自翳兮，数昔日之諐殃。无面目之可显兮，遂颓思而就床。抟芬若以为枕兮，席荃兰而茝香。

忽寝寐而梦想兮，魄若君之在旁。惕寤觉而无见兮，魂迋迋若有亡。众鸡鸣而愁予兮，起视月之精光。观众星之行列兮，毕昴出于东方。望中庭之蔼蔼兮，若季秋之降霜。夜曼曼其若岁兮，怀郁郁其不可再更。澹偃蹇而待曙兮，荒亭亭而复明。妾人窃自悲兮，究年岁而不敢忘。
南唐
方回（元代）

中原赤气已龙兴，岂必桥江罪若冰。
花不忍看春哭后，金何曾惜岁斋僧。
失身亡国非无痛，保士全民尚可矜。
复遇大梁爱文艺，余臣往往与瀛登。
残冬展假病榻消寒聊当呻吟语无伦次录存十六章 其四
查慎行（清代）

雨露荣枯共一天，尘沙聚散几同年。车摧却怪蓬犹转，玉碎何图瓦幸全。

蚁穴冰封残雪后，雁程风系夕阳前。故人珍重留行意，回首觚棱自惘然。
次韵何子温
秦观（宋代）

一星就起海隅傍，县弩前驱过射阳。
行见斯民无重困，坐令吾道有余光。
簿书不碍诗人笔，猿鸟常窥使者章。
谈笑自然群吏肃，何须酒後次公狂。
万州
汪元量（宋代）

槎牙鸟道没人烟，狼虎交横马不前。
回首青山藏白跖，万州城下草连天。
晚歇溪上
赵蕃（宋代）

爱此沧浪水，临流坐写诗。
赋诗元未就，藉水发幽姿。
赠鄜州田玘
晁说之（宋代）

前世能歌田顺郎，今身追悔太昌昌。
戏泥巧尽群儿态，休忆小姑初倚床。
冬夜杂咏 其一
任其昌（清代）

莫笑微云滓太虚，粼粼清水总无鱼。敢言西子真殊色，也道《南华》是僻书。

漱石枕流存慧解，别风淮雨听钞胥。人生只有忘机好，黑白分明计便疏。
送殷卿罢举归淮南旧居
权德舆（唐代）

计偕十上竟无成，忽忆岩居便独行。志业尝探绝编义，

风尘虚作弃繻生。岁储应叹山田薄，里社时逢野酝清。

惆怅中年群从少，相看欲别倍关情。
普安席上作得蔗字
韩维（宋代）

羞随轻薄儿，泪眼尘土下。
朅来精舍游，置酒乐清暇。
杯盘春物少，惟见杏与蔗。
流阴足可惜，将子缓归驾。
送叶朝奉
慕容彦逢（宋代）

夫君才调天所旌，胸襟洞然秋月明。两以文章对集英，老拳再月匠者惊。

割鸡已咏刘江陵，盘根错节君所轻。断蛟剸割无能撄，懿效翘然宜汇征。

列章论荐仁且明，炎凉三岁歌有成。千室不放休车行，斑衣归学婴儿声。

灵椿丹桂芬芷蘅，上堂献寿乐事并。馀欢洽比赋丁丁，我之别兮不识情。

君之爱我勤且诚，祝君转飞九万程，男儿功业贵峥嵘。
赠琴棋僧歌
张瀛（唐代）

我尝听师法一说，波上莲花水中月。不垢不净是色空，

无法无空亦无灭。我尝听师禅一观，浪溢鳌头蟾魄满。

河沙世界尽空空，一寸寒灰冷灯畔。我又听师琴一抚，

长松唤住秋山雨。弦中雅弄若铿金，指下寒泉流太古。

我又听师棋一著，山顶坐沈红日脚。阿谁称是国手人，

罗浮道士赌却鹤，输却药。法怀斟下红霞丹，

束手不敢争头角。
诗社近日稍稍复振而顾子美坚壁既久伯初以诗致师请于老仆无语但乞解严尔
张扩（宋代）

宣城诗不多，警句忆江练。至今一斑在，时许管中见。

顾后更难窥，机锋捷于电。欲求换骨诀，如仰射空箭。

近逃滑稽嘲，不著毛颖传。深藏品题手，举市谢葵扇。

我知老成人，别得妙方便。要留一转语，准备奔北殿。

后生舌如铦，酬答了忘倦。不须远乞兵，唾手当八面。

小人智谋短，敢倚筋力健。请驰班师檄，白罢两河战。
挽范丞相忠宣公六首 其五
毕仲游（宋代）

忠义传三世，衣冠盛百年。功名富贵地，父子弟兄贤。

被放长如往，生归岂偶然。至家还不起，无处问苍天。
春晓
杨时（宋代）

浮花浪蕊自纷纷，点缀梅苔作绣茵。
独有猗兰香不歇，可纫幽佩系余春。
听松轩
焦千之（宋代）

山头未吐三更月，枕上惟间万窍风。疑是怒涛声不敢，夜深飞雨过寒空。
句
杨炎正（宋代）

尚须客里访蹉跎。
代佳人赠别
顾况（唐代）

万里行人欲渡溪，千行珠泪滴为泥。

已成残梦随君去，犹有惊乌半夜啼。
和李光化秋咏四首其一·晓
范仲淹（宋代）

墙外辘轳响，楼前江汉欹。
曙光和月色，犹记早朝时。
方太常邀饮谢驸马山亭避暑得微字
欧大任（明代）

王家邸第綵云围，百尺亭空入翠微。觞榼暑轻千日酒，藤萝秋挂六时衣。

桥边石在鲸犹动，台上箫停凤欲飞。雪藕冰桃盘白玉，晚凉吾亦醉忘归。
诸葛武侯祠在南阳
陈克侯（明代）

古柏无从访锦官，遗祠今始拜衣冠。风云水会鱼应跃，草野庐荒龙尚蟠。

未祚谁嘘遗烬焰，壮图终逐坠星寒。可邻恢复心徒赤，长使英雄泪未乾。
庚子秋金丈溎生以冰泉集索和时有谓伯兄葆真已遭拳祸者集中有伯兄书后一篇读之增痛 其二
刘树屏（清代）

粟香披大集，名下固无虚。老去宦情淡，归来尘事疏。

招邀书画舫，卜筑水云居。我欲图蓑笠，持竿逐老渔。
八坼夜泊
郭谏臣（明代）

笠泽停桡处，村醪不醉人。樽前烛影坠，岸上柝声频。

渐觉家山近，休嫌客路贫。夜来风雨急，疑是妒芳辰。
室中三关 其三
释原妙（宋代）

尽大地是个火坑，得何三昧，不被烧却。
登坛作
赵善括（宋代）

一坛横压绀天低，好向云端觐紫微。
林鹤惯闻鑫磬舞，烟鸾疑认玉台飞。
步虚声彻空犹响，宝篆香销露未晞。
星斗绣天长不夜，疑乘风驭扣瑶扉。
桐庐县仙人洞十题
黄裳（宋代）

跨越虚中亦自然，几千年度地行仙。桃花流水春风好，由此东西是洞天。
三天竺还五首
方回（元代）

七十二翁头雪白，弱冠初游鬓如漆。
除却一二老山僧，独来独往无人识。
瑞鹤仙·环滁皆山也
黄庭坚（宋代）

环滁皆山也。望蔚然深秀，琅琊山也。山行六七里，有翼然泉上，醉翁亭也。翁之乐也。得之心、寓之酒也。更野芳佳木，风高日出，景无穷也。
游也。山肴野蔌，酒洌泉香，沸筹觥也。太守醉也。喧哗众宾欢也。况宴酣之乐、非丝非竹，太守乐其乐也。问当时、太守为谁，醉翁是也。
常州先生以太守入对五首
赵蕃（宋代）

争观苏翰林，未识李北海。
独能亲话言，异彼想风采。
彷徨计拍马，留滞搴兰茝。
匹马候南还，轻舟即东汇。
武帝求茂才异等诏
刘彻（两汉）

盖有非常之功，必待非常之人，故马或奔踶而致千里，士或有负俗之累而立功名。夫泛驾之马，跅弛之士，亦在御之而已。其令州郡察吏民有茂材异等可为将相及使绝国者。
和胡文友冷齐口号四首
熊瑞（宋代）

交情落落今如此，世事茫茫何所之。
安得檐花清夜酌，相同郑老话襟期。
清明日半轩前丁香盛开偶题
陆深（明代）

小院回廊曲曲深，为谁频结雨中心。东风吹到第几信，节序俄惊百五临。

簇簇紫茸如可咽，萧萧华发岂胜簪。故园买去开还早，相伴溪梅水竹林。
夜坐
缪公恩（清代）

一天风雨暗雕檐，古鼎香残细细添。官酿初开陶令酒，山园小细戴公柑。

贪看菊影频移榻，为待蟾光不下𢅏。谯鼓沈沈乡梦杳，客窗新韵几回拈。
失调名
王齐叟（宋代）

蹙绣圈金，盘囊密约，未赴意先警。欲罢还休，临行又怯，倚定画警痴等。帘风渐冷。先自虑、春宵不永。更那堪、斗转星移，尚在有无之境。

绿云满压蝤蛴领。渐愧也、满怀香拥。此际有谁知证。但楼前明月，窗间花影。
和孙大夫赠开江沈察判
郑亿年（宋代）

缔构拥苍岑，空林一径深。岚蒸四壁润，云锁半窗阴。

都寂世尘影，但清天籁音。若教支遁买，应倍沃洲金。
春雨不止复用前韵书怀呈诸友
李弥逊（宋代）

时序惊人翻手云，不禁风雨破除春。
岸容故故留花使，夜色除除助稼神。
异县逢人思故旧，长年作客见疏亲。
穷途自喜多闲日，虚费公家十束薪。
苏幕遮 李公实索慵轩词
马钰（金朝）

不梳头，不洗面。馁在其中，吃饭心怀倦。无病闲眠身懒转。有客来寻，问著仍慵喘。不烧香，不礼念。落魄婪耽，酬了今生愿。日用不勤功怎见。紫诏来宣，大道无为显。
题扇
刘永之（明代）

乌丝细写蚕头篆，白纻新裁燕尾衫。雨过西轩苔色净，涧中云影似江帆。
移家入新宅
白居易（唐代）

移家入新宅，罢郡有馀赀。既可避燥湿，复免忧寒饥。

疾平未还假，官闲得分司。幸有俸禄在，而无职役羁。

清旦盥漱毕，开轩卷帘帏。家人及鸡犬，随我亦熙熙。

取兴或寄酒，放情不过诗。何必苦修道，此即是无为。

外累信已遣，中怀时有思。有思一何远，默坐低双眉。

十载囚窜客，万时征戍儿。春朝锁笼鸟，冬夜支床龟。

驿马走四蹄，痛酸无歇期。硙牛封两目，昏闭何人知。

谁能脱放去，四散任所之。各得适其性，如吾今日时。
书事
王维（唐代）

轻阴阁小雨，深院昼慵开。
坐看苍苔色，欲上人衣来。
酬左虞见过
曹昌先（明代）

草堂幽僻谢招寻，把臂何来此竹林。恨不抽簪犹世网，且从抱瓮息机心。

浮名欲附青云远，至理无如绿酒深。莫怪绝弦心独苦，人间那得几知音。
潘提属拱翠楼
姜特立（宋代）

拱翠千峰列髻鬟，危楼百尺破天悭。
九霄星斗朱栏外，万井人家绿树间。
水势大江横北固，地形小鲁望东山。
何当补被从君住，借我时时豁醉颜。
初至洛阳府廨有东楼曲沼之胜时春色已过园林
宋庠（宋代）

登临何处恨春残，楼上池边夕照间。
非意野云遮倦目，无情空水鉴衰颜。
青谿久负幽人约，白发初辞宰相班。
才与不才何足辨，此心都拟付庄环。
天台道中
左纬（宋代）

乱山深处是仙家，海变桑田日未斜。为有慈亲倚门望，却愁溪上见桃花。
跋黄鲁直画
王安石（宋代）

江南黄鹌飞满野，徐熙画此何为者。
百年幅纸无所直，公每玩之常在把。
天孙吟
杨冠卿（宋代）

天孙黼黻文，胶轕璇玑外。
大巧本无为，女工卑组绘。
胡为小儿女，缨弁杂环佩。
庭罗{左饣右衍}饵香，设祠祈且拜。
临池五彩丝，更结相连爱。
天长道中三首 其二
汪藻（宋代）

十年游历地，客子故难忘。下马寻遗老，开门对夕阳。

一鸠鸣晻翳，数犊卧苍茫。更欲东南望，疏星近鸟行。
隐者
释遵式（宋代）

一径千峰里，何人更往还。
无为无事者，白首白云閒。
酿酒担寒瀑，寻猿过别山。
岂知名利客，鞭马向秦关。
黄正言为邑宰累罢郡送行
姜特立（宋代）

人生皆有别，此别良不同。
不作儿女恋，惨然见颜容。
郭奕追叔儿，后山逐苏公。
二贤间世士，二客有古风。
不畏简书诮，越境远相从。
上下数百载，凛然两相望。
我亦何为者，偶在寮寀中。
荷公以礼遇，讵敢忘敬恭。
公才自超卓，落落涧底松。
我老无所用，飒然一衰蓬。
相送三十里，已复愧前踪。
愿言养宏博，吾道终当通。
登北务后江亭赠郭希吕
叶适（宋代）

壁上陋室铭，门我剪茅亭。
小市鱼虾散寂寂，大江风浪来冥冥。
郭翁虽老犹貌泽，腹贮今古心和平。
只应独将笏拄颊，清坐都不挂毫发。
何必随逐栏头奴，日招税钱三万亿。
前灵运，后延年，桑麻旧国常苑然。
城颓路阙总令好，不知於人安稳否。
老妇行
刘正宗（清代）

东家老妇垂白发，樵爨无力余病骨。岂复有意斗蛾眉，坐守深闺费岁月。

却忆当年初嫁时，含羞对镜理胭脂。但愿同心不重色，肯学桃李信风吹。

宁知此意竟难明，时移岁换天无情。翠翘珠襦尽零落，闺中甘逐众人行。

自解悲欢随所遇，红颜自古草头露。只今幸无入宫妒，裙布钗荆亦已足。

愿将锦瑟与瑶琴，一时并写《白头吟》。寂寂空房恐虚度，敢道人新不如故。
送人入都下
梅尧臣（宋代）

梁虽千里近，楚隔九江深。
卑湿嗟犹剧，炎蒸老不禁。
高怀云出没，寄信鸟浮沉。
君去逢亲旧，微吟亦见心。
送程给事知越州
邵必（宋代）

我尝淮上送君行，前日郎官此日卿。一道清风新使节，万家和气旧民情。

西山药味迎秋熟，同浦波光照物明。佳景多才雅相值，高吟应未负平生。
送许少尹
赵鼎臣（宋代）

春风无情自作恶，桃花杏花总零落。欲往城西看海棠，黄尘障天无住著。

城西有客不可留，我挽其衣一颔头。梦魂夜夜绕吴越，便思飞到江南州。

满堂故人色欲动，竞把酒杯相郑重。请君一醉不须辞，尚有残春堪断送。
春晚二绝
吕江（宋代）

年华冉冉暗中移，倦客伤春只自知。
雨后桃花红未减，人情早自向荼醾。
再用恢大山韵三首
方回（元代）

官罢宾客散，家贫僮仆顽。
尚有此阿堵，苔钱何斑斑。
酒从田父饮，果听邻人攀。
四壁夜无盗，焉在门常关。
浪作送穷文，五鬼驱复还。
士各行乃志，慎毋赋招山。
杂咏 其二
张学象（清代）

夙昔爱琴鸣，流泉指下生。子期今已没，谁听断肠声。
偈颂陷百零二首
释绍昙（宋代）

陷喝三日聋，大寂门风丧。
深掘陷人坑，密布漫天纲。
笑陷上，哭陷上。
做尽死模活样，乳峰子细思量。
沉本无香，何须起谤。
恩门致书远及山居因献之
杜荀鹤（唐代）

时难转觉保身难，难向师门欲继颜。若把白衣轻易脱，

却成青桂偶然攀。身居剑戟争雄地，道在乾坤未丧间。

必许酬恩酬未晚，且须容到九华山。
二十一日至福田院留建圣节 其二
王十朋（宋代）

小院藏脩竹，柴门傍曲江。系舟杨柳岸，诗句落僧窗。
书文待诏所画百鸦图歌
罗洪先（明代）

文君写此百鸦果何意，把玩令人不忍置。忆君曾作金门游，待直晨趋五凤楼。

尔时银床声半滑，尔时铜箭声初歇。惊群忽逐禁钟来，弄影遥随宫雾没。

光借祥乌一延伫，势凌鳷鹊从来去。仙桥有路自飞腾，韶乐无声亦跄举。

托身既得所，引类还有时。太液分饮九龙水，上林更宿万年枝。

中郎弹射不敢向，内庖烹割多所遗。时人每取占王气，竞谓禽鸟先得知。

只今归来甘寂寞，独卧南窗对山郭。窗前古树大十围，不见群鸦见饥雀。
与海兄
释德洪（宋代）

春寒真料峭，久客厌江城。云重欲为雨，风和尚未晴。

意随飞鸟去，事逐乱埃轻。毕竟閒居好，烦君念此情。
祝英台近 其十九 并序
姚燮（清代）

证香盟，联玉队。娇姊共痴妹。赌曲通宵，絮得管弦碎。

让他如意豪挥，缠头快夺，竟赚得、紫云酸泪。

已沉醉。居然满注犀𦨻，张著拇军对。纳到降书，才肯放他睡。

从兹刺手蔷薇，攒心芍药，始识有、琼花矜贵。
次韵谢夏自然见寄四首
方回（元代）

通经闻大道，余事始为诗。
初或无人识，终须有己知。
真能深造否，孰谓晚成迟。
小袖朱弦手，何忧乏子期。